Úplné znenie

smernice rektora

Číslo: 1/2017 - SR

zo dňa 11. 04. 2017

**Pravidlá podpory študentských organizácií**

**Slovenskej technickej univerzity v Bratislave**

v znení dodatku číslo 1

Dátum: xx. 06. 2019

**Slovenská technická univerzita v Bratislave, Vazovova 5, Bratislava**

Rektor Slovenskej technickej univerzity v Bratislave v súlade s článkom 10 bod 3 smernice rektora číslo 4/2013-SR zo dňa 03. 10. 2013 „Pravidlá vydávania interných predpisov Slovenskej technickej univerzity v Bratislave“

**vydáva**

nasledovné

**ÚPLNÉ ZNENIE**

**smernice rektora číslo: 1/2017 – SR**

**Pravidlá podpory študentských organizácií Slovenskej technickej univerzity v Bratislave**

**zo dňa 11. 04. 2017 v znení dodatku číslo 1 zo dňa xx. 06. 2019**

V Bratislave 11. 04. 2017

Číslo: 1/2017 – SR

Rektor Slovenskej technickej univerzity v Bratislave v súlade s článkom 3 bod 1 písm. b) smernice rektora č. 4/2013-SR zo dňa 03.10.2013 „Pravidlá vydávania interných predpisov Slovenskej technickej univerzity v Bratislave“ s cieľom stanoviť jednotné podmienky poskytovania finančných prostriedkov na podporu a rozvoj činností študentských organizácií Slovenskej technickej univerzity v Bratislave vydáva nasledovnú smernicu rektora

**Pravidlá podpory študentských organizácií
Slovenskej technickej univerzity v Bratislave:**

## Článok 1Úvodné ustanovenia

1. Smernica rektora „Pravidlá podpory študentských organizácií Slovenskej technickej univerzity v Bratislave“ (ďalej len „smernica“) je vnútorná organizačná a riadiaca norma Slovenskej technickej univerzity v Bratislave (ďalej len „STU“), ktorá upravuje:
	1. pravidlá priamej podpory činnosti a rozvoja študentských organizácií STU a ich aktivít realizovaných v prospech STU a jej študentov (ďalej len „podpora pre študentské organizácie“),
	2. postup pri predkladaní návrhov na poskytnutie podpory pre študentské organizácie.
2. Program podpory pre študentské organizácie je financovaný v súlade so všeobecne záväznými právnymi predpismi, a to formou spolufinancovania aktivít príslušnej študentskej organizácie v súlade s bodom 1 písm. a) tohto článku.
3. Nepriamou podporou študentských organizácii je aktívna súčinnosť STU v prípade, ak študentská organizácia požiada Ministerstvo školstva, vedy, výskumu a športu Slovenskej republiky o poskytnutie finančných prostriedkov na jej činnosť, rozvoj a podporu.

## Článok 2Študentské organizácie STU

1. Na účely tejto smernice študentskými organizáciami STU sú neziskové organizácie, združenia, spravidla s právnou subjektivitou a iné organizácie, v ktorých sú združení v prevažnej miere študenti STU a ich činnosť a aktivity slúžia najmä pre STU a študentov STU (ďalej len „študentská organizácia“).
2. O podporu pre študentskú organizáciu sa môže uchádzať len tá študentská organizácia, ktorá vie preukázať skutočnosti uvedené v bode 1 tohto článku, a informácia o nej je v čase výzvy v zmysle článku 3 tejto smernice zverejnená na webovom sídle STU na adrese:

<http://www.stuba.sk/sk/studentov/studentske-organizacie.html?page_id=5484>,
ktorú spravuje útvar vzdelávania a starostlivosti o študentov Rektorátu STU.

1. Za poskytnutie informácií pre zverejnenie podľa bodu 2 tohto článku zodpovedá študentská organizácia.

## Článok 3Výzva a návrh

1. Na účely tejto smernice „výzvou na predkladanie návrhov, na základe ktorých môže byť poskytnutá podpora študentskej organizácii“ (ďalej len „výzva“ a „návrh“) sa rozumie zverejnenie tejto informácie na webovom sídle STU na adrese uvedenej v článku 2 bod 2 tejto smernice útvarom vzdelávania a starostlivosti o študentov Rektorátu STU.
2. Návrhy je možné predkladať v termíne do 31. marca (vrátane) príslušného kalendárneho roka (prvé kolo) a v termíne do 30. septembra (vrátane) príslušného kalendárneho roka (druhé kolo), pričom výzva musí byť zverejnená najneskôr dva mesiace pred termínom na predkladanie návrhov. Návrhy sa doručujú na útvar vzdelávania a starostlivosti o študentov Rektorátu STU podpísané štatutárnym zástupcom príslušnej študentskej organizácie.
3. Návrh musí obsahovať najmenej:
	1. cieľ a zámer, v ktorom sa uvedie najmä účel, výhodnosť, opodstatnenosť, efektívnosť pre STU ako poskytovateľa podpory, pre študentskú organizáciu ako navrhovateľa a tiež pre študentov STU,
	2. požadovaná výška podpory vyjadrená v eurách,
	3. podrobnejší rozpis položiek/činností/aktivít/tovaru/a pod., na ktoré má byť podpora použitá,
	4. kontaktná osoba, ktorá bude oprávnená za študentskú organizáciu konať v prípade schválenia návrhu na podporu.
4. K predloženým návrhom si rektor vyžiada stanovisko študentskej časti Akademického senátu STU.
5. Návrhy rektor predloží na posúdenie vedeniu STU.

## Článok 4Vyhodnotenie návrhov a poskytnutie podpory

1. Rektor po posúdení vo vedení STU schváli úspešné návrhy študentských organizácií a výšku podpory, ktorá im bude poskytnutá. Rektor má právo neschváliť žiaden z predložených návrhov.
2. Oznámenie o schválení návrhu/návrhov na poskytnutie podpory pre úspešné študentské organizácie sa zverejňuje na webovom sídle STU a v písomnej forme sa doručuje na adresy sídiel úspešných študentských organizácií.

Študentská organizácia, ktorej bol schválený návrh v prvom kole, si môže svoj nárok na poskytnutie podpory uplatniť do 1. júla príslušného kalendárneho roka, v ktorom bol návrh schválený. Študentská organizácia, ktorej bol schválený návrh v druhom kole, si môže svoj nárok na poskytnutie podpory uplatniť do 10. decembra príslušného kalendárneho roka, v ktorom bol návrh schválený.

## Článok 5 Záverečné ustanovenia

1. Zmeny a doplnky tejto smernice je možné vykonať len formou rektorom podpísaných dodatkov k nej.
2. Práva a povinnosti neupravené touto smernicou sa riadia všeobecne záväznými právnymi predpismi upravujúcimi najmä hospodárenie s majetkom verejnoprávnej inštitúcie a súvisiacimi internými predpismi STU.
3. Táto smernica nadobúda účinnosť dňom 1. máj 2017.
4. Dodatok číslo 1 k tejto smernici nadobúda účinnosť dňom1. júl 2019.

prof. Ing. Miroslav Fikar, DrSc.

rektor